Polițiștii de la Serviciul de Investigare a Criminalității Economice au acționat, luni, în cadrul unei acțiuni pe linia combaterii traficului de țigări, efectuând două percheziții la Ilișești, fiind vizate domiciliul și punctul de lucru al unui magazin.
Vizați de acțiune au fost un bărbat și o femeie, soț și soție, Vasile și Margareta M., acuzați de comerț cu țigări de contrabandă.
În urma perchezițiilor fost descoperită cantitatea totală de 10.580 bucăți țigarete de proveniență extracomunitară (în jur de 530 de pachete de țigări), diferite mărci, dar și cantitatea de 17 litri alcool etilic, netimbrat.
Bunurile au fost ridicate în vederea indisponibilizării și dispunerii măsurilor procedurale de aplicare a sechestrului.
Polițiștii au deschis un dosar penal privind infracțiunea de contrabandă în cadrul căruia continuă cercetările.